作者:白居易
標題:重修香山寺畢，題二十二韻以紀之
內容:闕塞龍門口，祇園鷲嶺頭。曾隨減劫壞，今遇勝緣修。再瑩新金剎，重灌舊石樓。病僧皆引起，忙客亦淹留。四望窮沙界，孤標出贍州。地圖鋪洛邑，天柱倚崧丘。兩面蒼蒼岸，中心瑟瑟流。波翻八灘雪，堰護一潭油。臺殿朝彌麗，房廊夜更幽。千花高下塔，一葉往來舟。岫合雲初吐，林開霧半收。靜聞樵子語，遠聽棹郎謳。官散殊無事，身閑甚自由。吟來攜筆硯，宿去抱衾裯。霽月當窗白，涼風滿簟秋。煙香封藥灶，泉冷洗茶甌。南祖心應學，西方社可投。先宜知止足，次要悟浮休。覺路隨方樂，迷塗到老愁。須除愛名障，莫作戀家囚。便合窮年住，何言竟日遊。可憐終老地，此是我菟裘。